Jong VS-gholfspeler | Netwerk24
Deur Marti Will 19 Februarie 2021 00:01
Op tienjarige ouderdom is Tiaan Botha reeds 'n gesoute gholfspeler met 'n rits eerbewyse agter sy naam. Tiaan is 'n leerling van die Welkom-Volkskool en speel vir die Vrystaat se o.11-gholfspan.
Danksy sy pa, Fanie, is 'n liefde vir dié sportsoort reeds as driejarige by hom gekweek.
"Hy het altyd saam met sy pa gaan gholf speel, en daar het sy liefde vir die sportsoort begin," sê Berna, sy ma.
Tiaan Botha (10)Foto: Verskaf
Tiaan het in 2019, toe hy o.7 was, in die Omar San­dys-gholftoernooi vir o.11-spelers gewen.
In 2020 het hy die Vrystaat-span gehaal wat in Maart die provinsie by die Mount Edgecombe-gholflandgoed in Durban verteenwoordig het.
Dié toernooi is deur die stigting SA Kids Golf aangebied.
Tiaan probeer om in elke Vrystaatse toernooi te speel.
Hy is 'n veelsydige sportman wat hom reeds in rugby, krieket en atletiek bewys het. Hy hengel ook graag.
"Tiaan wil beslis eendag 'n professionele gholfspeler word. Sy held in die gholfwêreld, iemand na wie hy opkyk, is Rory McIlroy," sê sy ma. Die berig het aanvanklik in Vista verskyn.